Source: https://pado.blog.sme.sk/c/264969/Legislativa-a-dokumenty-aplikovatelne-pri-ochrane-krajiny.html
Timestamp: 2017-05-26 22:38:08+00:00
Document Index: 12663380

Matched Legal Cases: ['§ 7', '§ 47', '§ 300', '§ 300', '§ 302', '§ 303', '§ 305', '§ 306', '§ 307', '§ 309', '§ 310', '§ 124']

Legislatíva a dokumenty aplikovateľné pri ochrane krajiny - Rudolf Pado (blog.sme.sk) SME.sk
Legislatíva a dokumenty aplikovateľné pri ochrane krajiny
Ochrana krajiny a jednotlivých jej zložiek je vymedzená množstvom zákonov a vyhlášok, ako aj medzinárodných dokumentov. Prinášame stručný prehľad časti dokumentov, ktoré sa týkajú ochrany krajiny a procesov v nej prebiehajúcich. Pri hlbšom občianskom záujme o problematiku ochrany a tvorby životného prostredia, odporúčame zadovážiť si príslušné zákony napr. cez internetovú stránku http://i-poradca.sk (pravidelne vydávané zborníky strategických právnych predpisov). Všetky informácie o príslušných zákonoch, ako aj iných dokumentoch, môžete získať aj cez mnohé iné internetové stránky, napr. http:///www.zbierka.sk alebo si ich nájdite cez internetové vyhľadávače, napr. Google.
Európsky dohovor o krajine Európsky dohovor o krajine je dohovorom Rady Európy zameraný na ochranu, manažment a plánovanie krajiny. Jeho ratifikačný proces začal 20. októbra 2000 vo Florencii a v SR začal platiť 1. decembra 2005.
Európsky dohovor o krajine prikazuje členským stranám dohovoru „... uznať krajinu ako základnú zložku prostredia obyvateľstva, ako vyjadrenie rozmanitosti ich spoločného kultúrneho a prírodného dedičstva a základ ich identity.“ Viac na: http://www.radaeuropy.sk/?1557
Zákon č. 17/1992 Zb. o životnom prostredí, v znení neskorších predpisov, vymedzuje základné pojmy a ustanovuje základné zásady ochrany životného prostredia a povinnosti právnických a fyzických osôb pri ochrane a zlepšovaní stavu životného prostredia, a tiež pri využívaní prírodných zdrojov. Dikcia zákona pritom vychádza z princípu trvalo udržateľného rozvoja.
V neskoršej fáze spoločenského vývoja nadviazali na tento zákon ďalšie právne normy, ako napr. zákon NR SR č. 587/2004 Z. z. o Environmentálnom fonde, zákon NR SR č. 205/2004 Z. z. o zhromažďovaní, uchovávaní a šírení informácií o životnom prostredí, atď. (niektoré z nich sú spomenuté v ďalšom texte). Zákon o ochrane prírody a krajiny Zákon NR SR č. 543/2002 Z. z. o ochrane prírody a krajiny, v znení neskorších predpisov, okrem vymedzenia základných práv a povinností pri všeobecnej ochrane prírody a krajiny, rieši napr. v § 7 ochranu prirodzeného druhového zloženia, t. j. ochranu krajiny pred tzv. inváznymi druhmi rastlín, v § 47 a 48 práva a povinnosti pri ochrane drevín, t. j. podmienky výrubu dreviny na území miest a obcí. NATURA 2000
Táto sústava chránených území má zabezpečiť ochranu najvzácnejších a najviac ohrozených druhov voľne rastúcich rastlín, voľne žijúcich živočíchov a prírodných biotopov vyskytujúcich sa na území štátov Európskej únie, a prostredníctvom ochrany týchto druhov a biotopov zabezpečiť zachovanie biologickej rôznorodosti v celej Európskej únii.
- smernica Rady Európskych spoločenstiev č. 79/409/EHS o ochrane voľne žijúcich vtákov (známa tiež ako smernica o vtákoch - Birds Directive),- smernica Rady Európskych spoločenstiev č. 92/43/EHS o ochrane biotopov, voľne žijúcich živočíchov a voľne rastúcich rastlín (známa tiež ako smernica o biotopoch - Habitats Directive).
- osobitne chránené územia (Special Protection Areas, SPA) - vyhlasované na základe smernice o vtákoch - v národnej legislatíve: chránené vtáčie územia,- osobitné územia ochrany (Special Areas of Conservation, SAC) - vyhlasované na základe smernice o biotopoch - v národnej legislatíve: územia európskeho významu - pred vyhlásením, po vyhlásení je územie zaradené v príslušnej národnej kategórii chránených území.
Viac na http://www.sopsr.sk alebo na http://www.rec.sk/Natura2000/natura2000_home.html
Zákon NR SR č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov, v znení neskorších predpisov, upravuje postup odborného a verejného posudzovania predpokladaných vplyvov na životné prostredie, pôsobnosť orgánov štátnej správy a pôsobnosť obcí pri posudzovaní, a práva a povinnosti účastníkov posudzovania pri posudzovaní vplyvov na životné prostredie.
Zákon o ochrane a využívaní poľnohospodárskej pôdy Predmetom zákona NR SR č.220/2004 Z. z. o ochrane a využívaní poľnohospodárskej pôdy a o zmene zákona NR SR č. 245/2003 o integrovanej prevencii a kontrole znečisťovania životného prostredia, a o zmene a doplnení niektorých zákonov, v znení neskorších predpisov, je ochrana vlastností a funkcií poľnohospodárskej pôdy a zabezpečenie jej trvaloudržateľného využívania, ochrana environmentálnych funkcií poľnohospodárskej pôdy a ochrana výmery poľnohospodárskej pôdy na nepoľnohospodárske použitie.
Každý vlastník, nájomca a správca poľnohospodárskej pôdy je povinný chrániť pôdu pred poškodením a degradáciou (erózia, zhutnenie, acidifikácia, kontaminácia rizikovými látkami, napr. z odpadov, a pod.), šírením burín (vrátane tzv. inváznych rastlín) a zabezpečiť využívanie pôdy tak, aby nebola ohrozená ekologická stabilita územia a bola zachovaná funkčná spätosť prírodných procesov v krajinnom prostredí.
Každý, kto zistí stav v rozpore s týmto zákonom, je povinný to oznámiť miestne príslušnému obvodnému pozemkovému úradu. Rámcová smernica o vode
V záujme riešiť problematiku zvyšujúcich sa požiadaviek na využívanie zdrojov vody v požadovanom množstve a vo vyhovujúcej kvalite, s cieľom zabezpečenia jej trvalo udržateľného využívania aj pre budúce generácie, Európsky parlament a Rada prijali smernicu č. 2000/60/ES, ktorá ustanovuje rámec pre politiku spoločenstva v oblasti vôd, skrátene nazývaná Rámcová smernica o vode (RSV).
Text RSV, ako aj ďalšie súvisiace dokumenty a zákony si môžete stiahnuť tu:http://www.vuvh.sk/rsv/?page=download Zákon o vodách Zákon NR SR č. 364/2004 Z. z. o vodách a o zmene zákona SNR č. 372/1990 o priestupkoch v znení neskorších predpisov (vodný zákon), vytvára podmienky na všestrannú ochranu vôd, vrátane vodných ekosystémov a ekosystémov od vôd priamo závislých, v krajine, zachovanie alebo zlepšovanie stavu vôd, účelné, hospodárne a trvalo udržateľné využívanie vôd, manažment povodí a zlepšenie kvality životného prostredia a jeho zložiek, znižovanie nepriaznivých účinkov povodní a sucha, a zabezpečenie funkcií vodných tokov. Vodný zákon taktiež upravuje práva a povinnosti fyzických osôb a právnických osôb k vodám a nehnuteľnostiam, ktoré s nimi súvisia pri ich ochrane, účelnom a hospodárnom využívaní, oprávnenia a povinnosti orgánov štátnej vodnej správy a zodpovednosť za porušenie povinností podľa tohto zákona.
Kódex predstavuje zoznam správnych poľnohospodárskych praktík, ktoré pri správnom uplatnení zabezpečujú produkčnosť poľnohospodárov, ale zároveň sú prijateľné pre životné prostredie.
Náš tip: Na požiadanie (oztatry@slovanet.sk) Vám elektronickou poštou zašleme informačný materiál „Poľnohospodárstvo, krajina, voda“ (formát pdf., 169 kB, bez obálky).
Zákon NR SR č. 223/2001 Z. z. o odpadoch, v znení neskorších predpisov, okrem toho, že prebral právne akty Európskeho spoločenstva, upravuje pôsobnosť orgánov štátnej správy a obcí, práva a povinnosti právnických osôb a fyzických osôb pri predchádzaní vzniku odpadov a pri nakladaní s odpadmi, zodpovednosť za porušenie povinnosti na úseku odpadového hospodárstva a zriadenie Recyklačného fondu.
Zákon o odpadoch stanovuje nasledovnú odpadovú hierarchiu: predchádzanie vzniku odpadov a obmedzovanie ich tvorby, zhodnocovanie odpadov recykláciou, ich opätovným použitím alebo inými procesmi umožňujúcim získanie druhotných surovín, energetické zhodnocovanie odpadov a až na poslednom mieste zneškodňovanie odpadov, napr. skládkovaním.
Zákon o odpadoch taktiež rieši povinnosti obcí na úseku odpadového hospodárstva, napr. povinnosť mať k 1.1.2010 zavedený separovaný zber papiera, skla, plastov, kovov, min. 2-krát ročne organizovať zber nebezpečných odpadov, objemných odpadov a drobných stavebných odpadov, atď. Taktiež determinuje procesnú stránku likvidácie nelegálnych skládok odpadov. Na úrovni miest a obcí má byť zákon o odpadoch prenesený do VZN o odpadoch a drobných stavebných odpadoch, resp. obdobného dokumentu.
Na túto základnú právnu normu nadväzujú ďalšie strategické dokumenty, napr. vyhláška MŽP SR č. 127/2004 Z. z. o sadzbách pre výpočet príspevkov do Recyklačného fondu, o zozname výrobkov, materiálov a zariadení, za ktoré sa platí príspevok do Recyklačného fondu, a o podrobnostiach o obsahu žiadosti o poskytnutie prostriedkov z Recyklačného fondu; vyhláška MŽP SR č. 283/2001 Z. z. o vykonávaní niektorých ustanovení zákona o odpadoch; vyhláška MŽP SR č. 284/2001 Z. z., ktorou sa ustanovuje Katalóg odpadov; vyhláška MŽP SR č. 732/2002 Z. z. o zozname zálohovaných obalov, ktoré nie sú opakovateľne použiteľné, a o výške zálohy za ne a výške zálohy za zálohované opakovane použité obaly; vyhláška MŽP SR č. 210/2005 Z. z. o vykonaní niektorých ustanovení zákona o obaloch; zákon č. 529/2002 Z. z. o obaloch a o zmene a doplnení niektorých zákonov. Zákon o lesoch Zákon NR SR č. 326/2005 Z. z. o lesoch, v znení neskorších predpisov, vymedzuje lesné pozemky a ich ochranu, vlastníctvo lesných pozemkov a využívanie lesov, odborné hospodárenie v lesoch, atď. Jeho účelom je zachovanie, zveľaďovanie a ochrana lesov ako zložky životného prostredia a prírodného bohatstva krajiny na plnenie ich nenahraditeľných funkcií; zabezpečenie diferencovaného, odborného a trvalo udržateľného hospodárenia v lesoch, zosúladenie záujmov spoločnosti a vlastníkov lesov.
Zákon NR SR č. 300/2005 Z. z. vymedzuje v § 300 až 310 trestné činy proti životnému prostrediu, a to Ohrozenie a poškodenie životného prostredia (§ 300 - 301), Neoprávnené nakladanie s odpadmi (§ 302), Porušovanie ochrany vôd a ovzdušia (§ 303 – 304), Porušovanie ochrany rastlín a živočíchov (§ 305), Porušovanie ochrany stromov a krov (§ 306), Šírenie nákazlivej choroby zvierat a rastlín (§ 307 – 308), Únik organizmov (§ 309), Pytliactvo (§ 310).
Postup vyčísľovania spoločenskej škody vyplývajúcej z poškodzovania životného prostredia je upravený v § 124 až 126 Trestného zákona. Páčil sa Vám tento článok? Pridajte si blogera medzi obľúbených a my Vám pošleme email keď napíše ďalší článok